Hekk kif minn għada se tibda s-sena skolastika ġdida, eluf ta' studenti mill-iskejjel tal-Istat, tal-Knisja u indipendenti se jkollhom jinsew ftit il-btajjel tas-sajf u jibdew sena oħra ta' studju. Fid-dawl ta' dan, il-gazzetta KullĦadd tkellmet mal-President tal-Għaqda Maltija tal-Għalliema (MUT) Kevin Bonello dwar is-sena skolastika l-ġdida. F'jiem iktar imħabbta mis-soltu Kevin Bonello laqagħna fl-uffiċċju tiegħu li huwa xhieda tal-attività li tkun għaddejja fis-settur edukattiv f'dawn il-jiem. Filwaqt li l-amministraturi, id-Dipartiment u ħaddiema oħra jkunu qed iħejju fl-iskejjel, Bonello jkun qed jisma' mingħand l-għalliema li f'bidu ta' sena ġdida mhux darba u tnejn ikollhom x'jikkjarifikaw jew jilmentaw dwaru. Bonello għandu l-isfida li jrid jilħaq bilanċ bejn il-ġid fil-qasam edukattiv u x-xewqat tal-għalliema, għalkemm ħafna drabi jkunu marbuta. Ħaddiem iktar kuntent jaf ifisser kwalità ta' tagħlim aħjar u hawn Bonello kellu aħbar tajba x'jikkomunika. B'sodisfazzjon ħabbar li bdew in-negozjati għal ftehim settorali ġdid li se jkun qed iħares l-interessi tal-għalliema u l-istudenti fil-futur u mhux fil-preżent biss. Il-President Bonello sostna li, bħala unjin tal-għalliema, jixtiequ li jkun hemm titjib fuq skala professjonali. Semma kif wieħed mis-suġġerimenti li għaddew lill-Gvern kien li tingħata liċenzja lil kulħadd. Spjega li għandha tingħata liċenzja mhux lill-għalliema biss, iżda anke lil-Learning Support Assistants (LSAs). Mistoqsi dwar ir-relazzjoni tal-MUT mal-Gvern, Kevin Bonello spjega li bħala MUT għandhom relazzjoni tajba ħafna kemm mal-Gvern u anke mal-Oppożizzjoni. Iżda n-negozjati baqgħalhom u għada kulħadd lura fuq il-banikijiet tal-iskejjel. X'se jsibu dawk li se jpoġġu fuqhom? Bonello qal li l-istudenti, edukaturi u l-impjegati kollha li jaħdmu fl-iskejjel se jsibu skejjel isbaħ wara programm ta' manutenzjoni intensiva f'dawn l-aħħar xhur. Bidliet fl-iskejjel tal-Knisja Il-President tal-MUT sostna wkoll li jixtiequ jaraw iktar żvilupp fejn jidħlu l-iskejjel tal-Knisja. Spjega li ilhom snin twal f'diskussjonijiet dwar dawn l-iskejjel fejn jixtiequ li dawn jibdew jipprovdu wkoll l-għodda neċessarja, bħalma huma kompjuters u laptops lill LSAs u lill-kindergarten assistants ukoll, għax dawn bħalissa qed jipprovdu dawn il-kompjuters lill-għalliema biss. Bonello qal li l-Knisja qed iġġib l-iskuża u tisħaq li dawn il-kompjuters għandhom jitħallsu mill-Gvern, però Kevin Bonello qal li dawn għandhom jinxtraw mill-Knisja. Huwa saħaq li "la l-Knisja tibqa' tinsisti li tibqa' taħdem separatament mill-Gvern, allura dawn għandhom jinxtraw minnhom u mhux mill-Gvern." Bonello spjega li dawn l-iskejjel tal-Knisja ġieli lanqas jiftiemhu bejniethom u, bħala unjin, kien intalab li jkun hemm dik li tissejjaħ recruitment ċentrali fejn l-iskejjel kollha tal-Knisja jimpjegaw għalliema mhux speċifikament għal xi skola partikolari, però jkunu għalliema li, f'każ li għalliem li jiġi ngaġġat fis-sajf biex iservi għal skola partikolari u dan ma jibdiex ix-xogħol tiegħu fl-iskola, l-istudenti ma jibqgħux mingħajr għalliem imma jkun jista' jiġi assenjat għalliem minn xi skola tal-Knisja oħra, jekk dawn jiftiehmu bejniethom. Kwistjonijiet pendenti jeżistu wkoll fil-Kulleġġ MCAST fejn qal li d-direttorat baqa' rieqed fuq ċerti kwistjonijiet u li hemm bżonn li jkun hemm aktar kollaborazzjoni u ħeġġa mill-istess direttorat sabiex l-istudenti tal-MCAST jirċievu dak li jixirqilhom. Iktar bidliet u sigurtà Dwar jekk hux se jkun hemm xi tibdil fis-sena skolastika l-ġdida, Kevin Bonello wieġeb li waħda mill-affarijiet il-ġodda li se jiġu introdotti hija li fl-iskejjel tal-Istat, minn Form 3, fil-klassijiet se jkun hemm attendenza ta' studenti mħallta bejn subien u bniet; l-istess proċedura li nsibu fl-iskejjel tal-primarja u li daħlet fl-ewwel sentejn tas-sekondarja. Huwa talab ukoll il-bżonn li fl-iskejjel ikun hemm aktar sigurtà għax ir-riskji minħabba raġunijiet ovvji se jiżdiedu. Huwa faħħar ukoll lil dawk l-iskejjel li diġà ħadu dawn il-miżuri u installaw anke sistema ta' kameras CCTV. Mistoqsi dwar x'jista' jsir biex l-iskejjel ikunu aktar siguri, huwa sostna li fl-iskejjel hemm bżonn li jkunu impjegati uffiċjali tas-sigurtà, li m'hemmx bżonn li jkun bl-uniformi ta' uffiċjal, però importanti li jkun imħarreġ għal kull eventwalità li tista' tinqala'. Żied li s'issa għad m'hemmx impjegati ta' dan it-tip u jixtieq ħafna li fil-futur qrib jiġu ngaġġati nies imħarrġa fl-iskejjel. Semma kif, sfortunatament, fis-snin li għaddew inqalgħu diversi problemi kemm minn xi ġenituri rrabjati u minn xi nies li riedu jagħmlu ħsara lill-iskola. Semma kif is-sena li għaddiet seħħ inċident partikolari fi skola fejn persuna għamlet straġi sħiħa, però l-istudenti kienu laħqu skulaw ħames minuti qabel l-inċident u b'hekk ma weġġa' ħadd. Saħaq li, jekk ma jkun hemm ħadd imħarreġ, jistgħu jinqalgħu konsegwenzi aktar gravi f'każ ta' inċident. Dwar jekk kienx hemm żviluppi fuq il-problema, il-President tal-MUT Kevin Bonello qal li f'dawn l-aħħar snin saru xi studji fuq din il-kwistjoni u fuq jekk tistax tinbena xi reception area fl-iskejjel fejn tkun tista' tilqa' n-nies li jidħlu fl-iskola. Żied jgħid li bl-istudji biss mhux se jaslu mkien. Mistoqsi wkoll jekk teżistix xi problema li hemm skejjel li għandhom diversi bibien u gradi aċċessibbli għall-iskola, u li persuna tista' tibqa' dieħla faċilment, Bonello qal li, sfortunatament, din hija problema kbira u anke gravi. Semma kif meta huma żaru xi skejjel fil-passat bħala monitoraġġ, ħafna drabi baqgħu deħlin saħansitra anke sa fejn l-uffiċju tas-surmast mingħajr ħadd ma induna bihom għax ħadd ma kien hemm fil-bieb. Żied jgħid li ċerti skejjel investew fi gradi u bibien elettroniċi bħala mezz ta' sigurtà, però oħrajn għad fadlilhom ħafna xi jżidu bħala siġurtà. Iktar teknoloġija fil-klassi Kevin Bonello qal b'sodisfazzjon li minn din is-sena fil-klassijiet kollha tal-iskejjel sekondarji se jkun hemm installat kompjuter fil-klassi li jkun imqabbad mal-interactive whiteboard u għalhekk l-għalliem meta jasal fil-klassi mhux se jdum xi kwarta sakemm jixgħel il-laptop, jagħmel ir-rassenja u jibda l-lezzjoni, iżda se jsib il-kompjuter mixgħul u wara r-rassenja jista' jibda l-lezzjoni mill-ewwel mingħajr telf ta' ħin. Sostna li b'din il-manuvra l-istudenti se jirċievu aktar ħin prezzjuż ta' tagħlim. Il-President Bonello faħħar ukoll l-inizjattiva tal-Gvern li minn din is-sena se jkun hemm l-introduzzjoni tat-tablets. Qal li, wara xi problemi li żviluppaw, dan il-proġett ittardja xi ftit, imma issa fl-aħħar wasal iż-żmien li minn din is-sena t-tablets se jidħlu fis-seħħ u se jkunu aċċessibbli għall-istudenti kollha. Il-gazzetta KullĦadd staqsiet ukoll dwar x'jiġri meta jkun hemm xi problemi tekniċi li jistgħu jinqalgħu. Il-President wieġeb li bħala unjin jixtieq li għall-anqas f'kull kulleġġ ikun hemm tim ta' nies li jkunu tekniċi, biex jekk tinqala' xi problema din tkun tista' tiġi indirizzata fl-inqas żmien possibbli. Li hu żgur, jgħid Bonello, huwa li minn għada tibda sena eċitanti oħra anke jekk l-isfidi ma jonqsux. Hawn awgura lill-għalliema kollha sena skolastika mill-aktar attraenti u li l-istudenti jirċievu dak it-tagħlim kollu possibbli biex ikollhom l-edukazzjoni li tixirqilhom.